EELNÕU

13.05.2025

SISEMINISTER

MÄÄRUS

**Isikut tõendava dokumendi**

**väljaandmise ja väljastamise kord**

Määrus kehtestatakse isikut tõendavate dokumentide seaduse § 121 lõike 9 ja § 15 lõike 1 alusel.

**1. peatükk**

**Üldsätted**

**§ 1. Reguleerimisala**

Määrusega kehtestatakse järgmiste isikut tõendavate dokumentide (edaspidi koos *dokument*) väljaandmise kord ja tähtajad, selleks esitatavate andmete ja tõendite loetelu ning nõuded nendele, nõuded dokumendi taotlusele (edaspidi *taotlus*) ning dokumendi väljastamise kord:

1) isikutunnistus, välja arvatud diplomaatiline isikutunnistus;

2) digitaalne isikutunnistus, välja arvatud mobiil-ID vormis digitaalne isikutunnistus;

3) elamisloakaart;

4) Eesti kodaniku pass;

5) välismaalase pass;

6) ajutine reisidokument;

7) pagulase reisidokument;

8) meremehe teenistusraamat;

9) meresõidutunnistus.

**2. peatükk**

**Dokumendi taotlemine**

**§ 2. Nõuded taotlusele**

(1) Taotlus täidetakse eesti keeles.

(2) Kui dokumendi taotleja (edaspidi *taotleja*) on välismaalane, võib ta täita taotluse inglise keeles.

(3) Taotleja käesoleva määruse tähenduses on isik, kelle andmed kantakse dokumenti.

(4) Taotlus täidetakse trükitähtedega ja selles ei tohi olla parandusi.

**§ 3. Taotluse kinnitamine**

(1) Taotleja kinnitab taotluses esitatud andmete ja sellele lisatud tõendite õigsust järgmiselt:

1) allkirjastab taotluse oma käega;

2) allkirjastab taotluse digitaalselt, kui ta esitab selle e-posti teel;

3) allkirjastab taotluse Politsei- ja Piirivalveameti infotehnoloogilise vahendiga või

4) annab taotluse esitamisel Politsei- ja Piirivalveameti iseteeninduses kinnituse ning dokumendi väljastamisel allkirja.

(2) Kui teovõimeline taotleja ei ole terviseseisundi tõttu võimeline taotlust allkirjastama, jätab ta selle allkirjastamata ja taotluse vastuvõtja või kinnipidamisasutuse volitatud ametnik või töötaja teeb selle kohta taotlusele märke.

(3) Alla 15-aastase või piiratud teovõimega täisealise taotleja eest allkirjastab taotluse tema seaduslik esindaja.

(4) 15–17-aastane taotleja võib taotluse ise allkirjastada. Kui ta seda ei tee, allkirjastab taotluse tema seaduslik esindaja.

(5) Allkiri, välja arvatud digitaalne allkiri, peab näitama allkirjastaja käekirja.

(6) Allkiri ei tohi olla graafiline kujutis.

**§ 4. Allkirjakujutis**

(1) Vähemalt 15-aastane taotleja esitab taotluses või lisab sellele valgel taustal tumedas kirjas allkirjakujutise, mille tähtede läbimõõt on 0,5 kuni 1,5 millimeetrit, järgmiselt:

1) kirjutab taotlusele oma käega;

2) esitab Politsei- ja Piirivalveameti infotehnoloogilise vahendiga või

3) esitab skannituna.

(2) Isikutunnistuse, elamisloakaardi, Eesti kodaniku passi, välismaalase passi, pagulase reisidokumendi või ajutise reisidokumendi 7–14-aastane või piiratud teovõimega täisealine taotleja võib esitada allkirjakujutise.

(3) Alla seitsmeaastane taotleja allkirjakujutist ei esita.

(4) Allkirjakujutisele kohaldatakse § 3 lõikeid 2, 5 ja 6.

**3. peatükk**

**Taotluses esitatavad andmed**

**1. jagu**

**Üldandmed**

**§ 5. Taotleja andmed**

(1) Taotluses esitatakse taotleja kohta järgmised andmed:

1) ees- ja perekonnanimi;

2) Eesti isikukood või selle puudumise korral sünniaeg;

3) sünnikoht;

4) sugu;

5) kodakondsus;

6) kontaktaadress: tänav, maja, korter, linn või küla, vald, maakond, sihtnumber ja riik;

7) e-posti aadress;

8) telefoninumber.

(2) Taotluses võib esitada taotleja kohta järgmised andmed:

1) rahvus;

2) emakeel;

3) haridus.

(3) Lõikes 2 nimetatud andmeid ei esitata e-residendi digitaalse isikutunnistuse taotluses.

**§ 6. Välismaalasest taotleja reisidokumendi andmed**

Kui välismaalasest taotlejal on välisriigi kehtiv reisidokument, esitatakse taotluses selle kohta järgmised andmed:

1) liik;

2) number;

3) väljaandja;

4) väljaandmise ja kehtivuse lõppemise kuupäev.

**§ 7. Taotleja seadusliku esindaja andmed**

Kui taotluse esitab taotleja seaduslik esindaja, esitatakse taotluses tema kohta järgmised andmed:

1) ees- ja perekonnanimi;

2) isikukood;

3) seadusjärgse esindusõiguse alus.

**§ 8. Muud taotluse andmed**

Taotluses esitatakse järgmised andmed:

1) dokumendi taotlemise põhjus;

2) dokumendi väljastamise koht;

3) taotluse allkirjastamise kuupäev.

**2. jagu**

**Lisaandmed**

**§ 9. E-residendi digitaalse isikutunnistuse taotluse andmed**

(1) E-residendi digitaalse isikutunnistuse taotluses esitatakse järgmised andmed:

1) taotleja elulookirjeldus;

2) taotlejale mõistetud või määratud karistuse andmed;

3) taotlemise eesmärk ja plaanitava tegevuse kirjeldus ning taotlemise põhjendus.

(2) E-residendi digitaalse isikutunnistuse taotluses esitatakse taotleja kohta järgmised andmed, kui need on olemas:

1) isanimi, endine nimi ja muu nimi;

2) endine kodakondsus;

3) sotsiaalmeedia konto;

4) taotlejaga seotud Eesti või välisriigi ettevõtja andmed;

5) taotlejale kehtestatud ärikeelu andmed;

6) välisriigi isikukood;

7) taotleja isikliku ja temaga seotud ettevõtja pangakonto ja makseasutuse konto andmed ning andmed virtuaalvääringu kasutamise kohta;

8) andmed, kas taotlejat kahtlustatakse või süüdistatakse või on kahtlustatud või süüdistatud majandus-, küber- või terrorikuriteos;

9) viisa andmisest keeldumise ja sissesõidukeelu kohaldamise andmed;

10) ajateenistuses, relvajõududes, kaadrisõjaväelasena või luure- või julgeolekuteenistuses teenimise ja töötamise andmed, väljaspool Eestit sõjaväelises operatsioonis osalemise andmed ning riiklikus või mitteriiklikus relvastatud organisatsioonis või üksuses teenimise andmed;

11) ühiskondlikusse organisatsiooni kuulumise andmed;

12) terroriorganisatsiooni kuulumise andmed.

**§ 10. Isikutunnistuse, Eesti kodaniku passi ja meremehe teenistusraamatu taotluse andmed**

(1) Kui Eesti kodanikust taotleja taotleb esimest korda isikutunnistust, Eesti kodaniku passi või meremehe teenistusraamatut, esitatakse taotluses tema mõlema vanema kohta järgmised andmed:

1) ees- ja perekonnanimi;

2) isikukood või selle puudumise korral sünniaeg;

3) sünnikoht;

4) kodakondsus.

(2) Sõrmejäljekujutisteta Eesti kodaniku passi taotluses esitatakse kinnitus, et taotleja viibib välisriigis, kus ei ole Eesti välisesindust või kus on ebaproportsionaalselt koormav sinna pöörduda.

**§ 11. Välismaalase passi taotluse andmed**

Välismaalase passi taotluses esitatakse kinnitus, et taotlejal ei ole kehtivat välisriigi reisidokumenti ja tal ei ole võimalik seda saada.

**§ 12. Ajutise reisidokumendi taotluse andmed**

Ajutise reisidokumendi taotluses esitatakse järgmised andmed:

1) riik, kuhu Eestist lahkutakse;

2) Eestist lahkumise põhjus.

**4. peatükk**

**Taotlusele lisatavad tõendid**

**§ 13. Taotlusele tõendi lisamine**

(1) Kui taotlus esitatakse e-posti teel või Politsei- ja Piirivalveameti iseteeninduses, lisatakse käesolevas peatükis nimetatud tõend taotlusele elektrooniliselt.

(2) Kui taotlus esitatakse posti teel, võib taotleja lisada taotlusele käesolevas peatükis nimetatud originaaltõendi koopia, kui ta:

1) allkirjastab selle iga andmetega lehekülje;

2) lisab allkirjastamiskuupäeva.

(3) Taotlusele ei pea lisama käesolevas peatükis nimetatud tõendit, kui selle andmed on riigi andmekogus.

**§ 14. Riigilõivu tõendid**

(1) Kui taotluse läbivaatamise eest on ette nähtud riigilõiv, lisatakse taotlusele riigilõivu maksekorralduse koopia.

(2) Riigilõivu maksekorralduse koopiat ei lisata, kui taotlus esitatakse Politsei- ja Piirivalveameti iseteeninduses.

(3) Riigilõivu maksekorralduse koopiat ei pea taotlusele lisama, kui esitatakse kirjalikult järgmised andmed:

1) riigilõivu tasuja ees- ja perekonnanimi;

2) taotleja ees- ja perekonnanimi;

3) selle toimingu nimetus ja viitenumber, mille eest riigilõiv tasuti;

4) riigilõivu tasumise kuupäev;

5) krediidiasutuse nimi ja pangakonto, millelt riigilõiv tasuti;

6) krediidiasutuse nimi ja pangakonto, millele riigilõiv tasuti;

7) tasutud riigilõivu summa.

(4) Kui taotleja on riigilõivust vabastatud või seda on vähendatud, lisatakse taotlusele:

1) riigilõivust vabastamist või selle vähendamist tõendav dokument või

2) riigilõivust vabastamise või selle vähendamise otsuse number ja kuupäev.

(5) Kui taotlejal on tuvastatud puuetega inimeste sotsiaaltoetuste seaduse alusel puue ja taotlusele ei lisata lõike 4 punktis 1 nimetatud dokumenti, kontrollib Politsei- ja Piirivalveamet järgmisi puude raskusastme tuvastamise otsuse andmeid:

1) otsuse teinud Sotsiaalkindlustusameti struktuuriüksus;

2) otsuse number;

3) puude raskusastme tuvastamise kuupäev;

4) puude raskusastme kestus.

**§ 15. Alaealise taotleja sünnitõend**

(1) Kui alaealisele taotlejale ei ole välja antud dokumenti ja tal ei ole kehtivat välisriigi reisidokumenti, lisatakse taotlusele tema sünnitõend.

(2) Sünnitõendit ei pea lisama pagulase reisidokumendi taotlusele, kui alaealisel taotlejal seda ei ole ja tal ei ole võimalik seda saada.

**§ 16. Isikutunnistuse, Eesti kodaniku passi ja meremehe teenistusraamatu taotluse tõendid**

(1) Kui Eesti kodanikust taotleja taotleb esimest korda isikutunnistust, Eesti kodaniku passi või meremehe teenistusraamatut, lisatakse taotlusele tema Eesti kodakondsust tõendav dokument.

(2) Eesti kodaniku lisapassi taotlusele lisatakse selle taotlemise vajaduse kirjalik seletus või muu tõend.

(3) Sõrmejäljekujutisteta Eesti kodaniku passi taotlusele lisatakse:

1) selle taotlemise vajaduse kirjalik seletus või muu tõend;

2) lihtkirjalik volikiri, kui taotluse esitab volitatud esindaja.

**§ 17. E-residendi digitaalse isikutunnistuse taotluse tõendid**

(1) E-residendi digitaalse isikutunnistuse taotlusele lisatakse taotleja reisidokumendi või selle puudumise korral kodakondsusjärgse riigi või elukohariigi muu isikut tõendava dokumendi isikuandmetega lehekülje koopia.

(2) Kui e-residendi digitaalse isikutunnistuse taotleja on välisesinduse töötaja, lisatakse taotlusele diplomaatilise isikutunnistuse koopia.

**§ 18. Meremehe teenistusraamatu ja meresõidutunnistuse taotluse tõendid**

(1) Meremehe teenistusraamatu või meresõidutunnistuse väljaandja kontrollib meremeeste registrist, kas taotlejal on järgmised kehtivad tõendid:

1) ohutusalase koolituse tunnistus;

2) meremehe tervisetõend.

(2) Lõikes 1 nimetatud tõendite puudumise korral lisatakse meremehe teenistusraamatu või meresõidutunnistuse taotlusele:

1) tööandja kinnitus, et taotleja töötab laeval või asub laevale tööle või praktikale;

2) Eesti Töötukassa teatis, et taotleja otsib tööd meremehena, kui ta on töötu.

(3) Lõikes 2 nimetatud kinnitus või teatis peab olema välja antud kuni kolm kuud enne meremehe teenistusraamatu või meresõidutunnistuse taotluse esitamist ja sellel peavad olema järgmised andmed:

1) väljaandja nimi;

2) väljaandmise kuupäev;

3) kinnituse või teatise number.

**§ 19. Välismaalase passi taotluse tõendid**

(1) Välismaalase passi taotlusele lisatakse:

1) kodakondsuseta isikuks tunnistamist tõendav dokument, kui taotleja on tunnistatud kodakondsuseta isikuks;

2) tõend, et taotlejal ei ole kehtivat välisriigi reisidokumenti ja tal ei ole võimalik seda saada, või

3) kodakondsusjärgse riigi pädeva ametiasutuse nõusolek anda taotlejale välja pass, kui taotleja on välisriigi kodanik.

(2) Lõikes 1 nimetatud tõendit ei pea lisama, kui taotleja on täiendava kaitse saaja välismaalasele rahvusvahelise kaitse andmise seaduse § 4 lõike 3 tähenduses.

**§ 20. Ajutise reisidokumendi taotluse tõendid**

Ajutise reisidokumendi taotlusele lisatakse tõendid reisi kohta.

**§ 21. Terviseseisundi tõend**

Kui isikutunnistuse, elamisloakaardi või Eesti kodaniku passi taotlejal on kohustus pöörduda taotluse esitamiseks ja sõrmejälgede andmiseks isiklikult pädevasse asutusse, kuid tema terviseseisund seda püsivalt ei võimalda, lisab ta taotlusele terviseseisundi tõendi.

**§ 22. Sõrmejälgede võtmise võimatuse tõend**

(1) Kui taotlejalt ei ole terviseseisundi tõttu ajutiselt võimalik üheltki sõrmelt sõrmejälge võtta või tema püsiv terviseseisund ei võimalda sõrmejälgede võtmist, lisatakse taotlusele sõrmejälgede võtmise võimatuse tõend.

(2) Sõrmejälgede võtmise võimatuse tõend vormistatakse lisa „Sõrmejälgede võtmise võimatuse tõendi vorm“ kohaselt.

(3) Sõrmejälgede võtmise võimatuse tõendi väljastab tervishoiuteenuse osutaja.

(4) Sõrmejälgede võtmise võimatuse tõendit ei pea taotlusele lisama järgmistel juhtudel:

1) taotlus esitatakse Eesti välisesinduses ja sellele lisatakse välisriigi tervishoiuteenuse osutaja tõend;

2) taotluse vastuvõtja tuvastab, et taotleja sõrmel ei ole esimest lüli ja talt ei saa võtta ühe või mõlema käe sõrmejälgi.

(5) Ajutise sõrmejälgede võtmise võimatuse tõend kehtib kuus kuud selle väljaandmisest arvates.

**§ 23. Õigeid andmeid tõendav dokument**

Kui taotlus esitatakse põhjusel, et dokumendi andmed on muutunud või ebaõiged, lisatakse taotlusele õigeid andmeid tõendav dokument.

**§ 24. Seadusjärgset esindusõigust tõendav dokument**

(1) Kui taotluse esitab taotleja seaduslik esindaja, lisab ta sellele seadusjärgset esindusõigust tõendava dokumendi.

(2) Seadusjärgset esindusõigust tõendavat dokumenti ei pea taotlusele lisama, kui pagulase reisidokumendi taotleja seaduslikul esindajal ei ole seadusjärgset esindusõigust tõendavat dokumenti ja tal ei ole võimalik seda saada.

**§ 25. Dokumendi väljastamise volikiri**

Kui taotleja soovib, et dokument väljastataks tema volitatud esindajale, lisab ta taotlusele kirjaliku volikirja, milles peavad olema tema ja tema esindaja kohta järgmised andmed:

1) ees- ja perekonnanimi;

2) Eesti isikukood.

**§ 26. Välisriigi dokumentaalne tõend**

(1) Taotlusele võib lisada välisriigi dokumentaalse tõendi, kui:

1) see on ingliskeelne või

2) selle on eesti või inglise keelde tõlkinud vandetõlk või tõlke on kinnitanud välisriigi pädev ametiisik.

(2) Taotlusele, välja arvatud pagulase reisidokumendi taotlusele, lisatud välisriigi dokumentaalne tõend peab olema legaliseeritud või apostillitud, kui välislepingus ei ole sätestatud teisiti.

**5. peatükk**

**Dokumendi väljastamisel esitatavad tõendid**

**§ 27. Dokumendi väljastamisel esitatavad tõendid**

(1) Kui dokument väljastatakse valla- või linnavalitsuse volitatud ametnikule või töötajale või hoolekandeasutuse juhi volitatud töötajale, esitab ta dokumendi kättesaamiseks:

1) taotleja kirjaliku nõusoleku dokumendi väljastamiseks;

2) valla- või linnavalitsuse või hoolekandeasutuse juhi volikirja.

(2) Lõike 1 punktis 2 nimetatud volikiri kehtib üks aasta selle väljaandmisest arvates.

(3) Kui dokument väljastatakse kinnipidamisasutuse volitatud ametnikule või töötajale, esitab ta dokumendi kättesaamiseks vangla direktori volikirja või muu tõendi, mis kinnitab tema õigust dokument kätte saada.

(4) Kui dokument väljastatakse taotleja seaduslikule esindajale, esitab ta dokumendi kättesaamiseks Politsei- ja Piirivalveameti nõudmisel seadusjärgset esindusõigust tõendava dokumendi.

(5) Seadusjärgset esindusõigust tõendavat dokumenti ei pea esitama, kui pagulase reisidokumendi taotleja seaduslikul esindajal seda ei ole ja tal ei ole võimalik seda saada.

**6. peatükk**

**Dokumendi väljaandmise erisused**

**§ 28. Euroopa Liidu kodanikule isikutunnistuse väljaandmine**

Euroopa Liidu kodanikule, kelle alalise elamisõiguse registreerimise taotlus on menetluses, antakse isikutunnistus välja elamisõiguse otsuse andmete alusel.

**§ 29. Kolmanda riigi kodanikule elamisloakaardi väljaandmine**

Kolmanda riigi kodanikule, kelle elamisloa või elamisõiguse või selle pikendamise taotlus on menetluses, antakse elamisloakaart välja elamisloa või elamisõiguse või selle pikendamise otsuse andmete alusel.

**§ 30. Riigikaitseseaduse alusel Eestis viibijale isikutunnistuse ja elamisloakaardi väljaandmine**

(1) Riigikaitseseaduse alusel Eestis viibivale Euroopa Liidu või kolmanda riigi kodanikule ja tema ülalpeetavale, kes viibib koos temaga Eestis ja on Euroopa Liidu või kolmanda riigi kodanik, antakse isikutunnistus või elamisloakaart välja Eestis viibimise loa andmete alusel.

(2) Lõikes 1 nimetatud Eestis viibijale isikutunnistuse või elamisloakaardi väljaandmisel kontrollib Politsei- ja Piirivalveamet Kaitseministeeriumist tema riigis viibimise seaduslikku alust.

**7. peatükk**

**Kaaluka avaliku huvi korral e-residendi digitaalse isikutunnistuse väljaandmine ja väljastamine**

**§ 31.****Kaaluka avaliku huvi korral e-residendi digitaalse isikutunnistuse väljaandmine**

(1) Et anda kaaluka avaliku huvi korral isikut tõendavate dokumentide seaduse § 2011 alusel välja e‑residendi digitaalne isikutunnistus, esitatakse siseministrile ettepanek, milles peavad olema järgmised andmed:

1) e-residendi digitaalse isikutunnistuse kasutaja ees- ja perekonnanimi, Eesti isikukood või selle puudumise korral sünniaeg, kodakondsus, sünnikoht, sugu ja e-posti aadress;

2) ettepaneku põhjendus;

3) ettepaneku esitaja nimi ja kontaktandmed.

(2) Lõikes 1 nimetatud ettepanekule lisatakse e-residendi digitaalse isikutunnistuse kasutaja:

1) foto;

2) isikut tõendava dokumendi isikuandmetega lehekülje koopia või muu samaväärne tõend.

(3) Lõikes 1 nimetatud ettepanekule lisatakse e-residendi digitaalse isikutunnistuse kasutaja kirjalik kinnitus, et:

1) ta on nõus talle isikutunnistuse väljaandmisega;

2) ta on nõus lõike 1 punktis 1 nimetatud andmete edastamisega Politsei- ja Piirivalveametile;

3) teda on teavitatud tema andmete töötlemise eesmärgist ja säilitamise tähtajast ning andmesubjekti õigustest;

4) ta on tutvunud ja nõus isikutunnistuse digitaalset tuvastamist võimaldava sertifikaadi ja digitaalset allkirjastamist võimaldava sertifikaadi kasutustingimustega.

**§ 32. Kaaluka avaliku huvi korral väljaantud e-residendi digitaalse isikutunnistuse väljastamine**

(1) Kaaluka avaliku huvi korral väljaantud e-residendi digitaalne isikutunnistus väljastatakse selle kasutajale isiklikult allkirja vastu.

(2) Kirjalik kinnitus kaaluka avaliku huvi korral väljaantud e-residendi digitaalse isikutunnistuse väljastamise kohta edastatakse Politsei- ja Piirivalveametile.

**8. peatükk**

**Dokumendi väljaandmise menetluse tähtajad**

**§ 33. Dokumendi väljaandmiseks taotleja elukohas toimingute tegemise tähtaeg**

Politsei- ja Piirivalveamet teeb isikut tõendavate dokumentide seaduse § 115 lõikes 1 nimetatud toimingud kahe kuu jooksul pärast taotleja sooviavalduse saamist.

**§ 34. Dokumendi väljaandmise tähtaeg**

(1) Politsei- ja Piirivalveamet annab dokumendi välja või keeldub sellest 30 päeva jooksul pärast puudusteta taotluse menetlusse võtmist.

(2) Kui välismaalase passi taotleja esitab taotluse esitamise või menetlemise ajal elamisloa või elamisõiguse või selle pikendamise taotluse, antakse pass välja või keeldutakse sellest 30 päeva jooksul pärast elamisloa või elamisõiguse andmist või selle pikendamist või sellest keeldumist.

(3) Kui pagulase reisidokumendi taotleja esitab taotluse esitamise või menetlemise ajal rahvusvahelise kaitse ja elamisloa või selle pikendamise taotluse, antakse reisidokument välja või keeldutakse sellest 30 päeva jooksul pärast elamisloa andmist või selle pikendamist või sellest keeldumist.

(4) Kui e-residendi digitaalne isikutunnistus antakse välja kaaluka avaliku huvi korral, antakse isikutunnistus välja või keeldutakse sellest 30 päeva jooksul pärast isikut tõendavate dokumentide seaduse § 2011 lõike 4 alusel otsuse tegemist.

**§ 35. Dokumendi väljaandmisest keeldumisest teavitamise tähtaeg**

Politsei- ja Piirivalveamet teavitab taotlejat dokumendi väljaandmisest keeldumisest ja selle põhjusest kirjalikult seitsme tööpäeva jooksul pärast otsuse tegemist, kasutades taotluses esitatud kontaktandmeid.

**§ 36. Dokumendi väljaandmise tähtaja pikendamine**

(1) Dokumendi väljaandmise tähtaega võib pikendada, kui selle jooksul ei ole võimalik:

1) kontrollida dokumendi väljaandmise aluse olemasolu või

2) tuvastada taotleja isikut või kontrollida tema isikusamasust.

(2) Dokumendi väljaandmise tähtaega võib pikendada korduvalt kuni 30 päeva kaupa.

(3) Politsei- ja Piirivalveamet teavitab taotlejat dokumendi väljaandmise tähtaja pikendamisest ja selle põhjusest ning uuest tähtajast kirjalikult viivitamata, kasutades taotluses esitatud kontaktandmeid.

**9. peatükk**

**Rakendussätted**

**§ 37. Enne käesoleva määruse jõustumist esitatud taotluse menetlemine**

Enne käesoleva määruse jõustumist esitatud taotlust menetletakse selle esitamise ajal kehtinud tingimustel ja korras.

**§ 38. Määruse kehtetuks tunnistamine**

Siseministri 18. detsembri 2015. aasta määrus nr 77 „Isikutunnistuse, elamisloakaardi, digitaalse isikutunnistuse, Eesti kodaniku passi, meremehe teenistusraamatu, välismaalase passi, ajutise reisidokumendi, pagulase reisidokumendi või meresõidutunnistuse väljaandmise taotlemisel esitatavate tõendite ja andmete loetelu, väljastamise kord ning väljaandmise tähtajad“ tunnistatakse kehtetuks.

(allkirjastatud digitaalselt)

Igor Taro

siseminister

(allkirjastatud digitaalselt)

Tarmo Miilits

kantsler

Lisa. Sõrmejälgede võtmise võimatuse tõendi vorm